Kommer oor gevaarlike ysterpenne op Gautengse paaieYsterpenne op paaie. (Foto: Gautengse verkeerspolisie) Die DA is bekommerd oor die aantal lewensgevaarlike voorvalle weens ysterpenne wat boosdoeners op veral die R104 en N4 van Pretoria na Bronkhorstspruit plaas om slagoffers in lokvalle te lei. Oor die afgelope 12 maande was daar altesame 13 sulke voorvalle by die polisie aangemeld, maar min inhegtenisnemings is al gedoen. Faith Mazibuko, LUR vir gemeenskapsveiligheid in Gauteng, het onlangs die getal voorvalle in ŉ skriftelike antwoord op die DA se vrae in die Gautengse provinsiale wetgewer bekend gemaak. In een van die jongste voorvalle is twee mense byna dood toe hulle deur die ysterpenne op die R104 gery het. ŉ Saak van poging tot moord is aanhangig gemaak, maar niemand is nog aangekeer nie. Uit al die voorvalle wat in Gauteng aangemeld is, is slegs twee inhegtenisnemings al gedoen. Die sake teen hulle is hangende en geen skuldigbevindings is al gemaak nie. Volgens die DA kom hierdie gevalle neer op poging tot moord, aangesien die ysterpenne veroorsaak dat motoriste beheer oor hul voertuig verloor. “Wanneer sulke voorvalle plaasvind, is die bestuurder se aanvanklike reaksie om dadelik die voertuig te stop of van die pad af te draai, maar in die meeste gevalle bars die voertuig se bande en verloor die bestuurder beheer oor die motor. Dit verhoog veral die risiko vir die motor om te rol en dat die insittendes op die toneel omkom,” sê Crezane Bosch, die DA se woordvoerder oor gemeenskapsveiligheid in Gauteng. Die GPF in Mpumalanga het verlede maand motoriste in die provinsie gemaan oor ysterpenne op die N4 nadat ŉ taxibestuurder wreed vermoor is toe hy op hierdie manier in ŉ lokval gelei is. Die polisie het destyds gesê dat alles daarop dui dat ŉ sindikaat motoriste teiken. Bosch meen dat motoriste nie meer veilig voel om snags te bestuur nie omdat daar nie ŉ polisieteenwoordigheid op hoofweë is nie. Volgens Mazibuko is daar egter wel polisiepatrollies op die paaie en dat meer beamptes die afgelope ruk ontplooi is. “Daar word weekliks twee veiligheidsoperasies uitgevoer en lede van die gemeenskapspolisiëringsforums (GPF) patrolleer die gebied met hommeltuie,” het sy gesê. Die DA meen egter selfs meer moet gedoen word om hierdie soort misdaad hok te slaan, juis omdat voorvalle drasties toeneem. Volgens Bosch moet die polisie die provinsie se paaie ononderbroke patrolleer. Die DA wil ook antwoorde by die minister van vervoer, Fikile Mbalula, eis oor wanneer die Gautengse verkeerspolisie tot ŉ noodsaaklike diens verklaar sal word sodat hulle dag en nag, sewe dae per week aan diens kan wees. Volgens Bosch is daar in Gauteng se 2022-’23-begroting voorsiening gemaak vir die Gautengse verkeerspolisie as ŉ noodsaaklike diens. Die DA sal ook skriftelike vrae aan Mazibuko rig oor vordering met die proses. “Die veiligheid van ons motoriste word bedreig, dus sal ons nie rus tot Gautengse paaie 24 uur per dag deur owerhede gepatrolleer word nie,” sê Bosch.